Rizici profila na Fejsbuku
Lični profili objavljeni na internetu mogli bi da ugroze izglede mladih za dobijanje posla
Za većinu u zapadnom svetu internet je postao svakodnevna potreba. Preko te mreže saznajemo informacije, kupujemo, igramo igrice i družimo se sa prijateljima. Proteklih godina druženje preko Tvitera i Fejsbuka postalo je veoma popularno. Ali mnogi ljudi nisu svesni da sve što stave na internet ostaje na njemu zauvek. Tinejdžeri su posebno skloni da objavljuju testove i slike koji bi jednoga dana mogli da im se "lupe o glavu". Stručnjak za bezbednost na internetu, Rik Ferguson, analizirao je Fejsbuk profil Bena Meklina. Tragajući za rizičnim sadržajima, pronašao je Benov snimak iz jedne pijane noći. "Ovo j definitivno snimak koji bi mogao da vam pokvari šanse za posao", kaže Ferguson. Ben Meklin kaže da shvata da infomacije na internetu nisu privatne. "Ljudi mogu da nađu informacije o vama, da čitaju vašu prepisku, da pogledaju vaše slike. Ako bih hteo da je izbrišem, neko je već možda napravio kopiju bez mog znanja", kaž Meklin. Direktor Gugla, Erik Šmid, predviđa da će Gugl nastaviti da čuva lične podatke stavljene na internet. U jednom intervjuu za Vol strit džurnal Šmid je rekao da će današnja deca u budućnosti pokušavati da promene svoj identitet kako bi sakrila svoje mladalačke buntovne aktivnosti, zabeležene na sajtovima za druženje. Rok Ferguson dodaje da se podaci čuvaju ne samo na internetu već i u drugim oblicima komunikacija. "Čak i u komunikacijama koje smatramo privatnim, kao što je slanje fotografija, videa ili SMS poruka, objekti tih komunikacija imaju trajnost koju ranije nisu imali", kaže Ferguson. S druge strane, firme za posredovanje u zapošljavanju kažu da bi pokušaj brisanja podataka na internetu mogao da podstakne još veću sumnju, iako dodaju da firme ne bi trebalo da uzimaju u obzir privatne fotogtafije, kada istražuju potencijalne kandidate. Fil Lejn, direktor planiranja u agenciji PenaBarkers, kaže da oni u profilu kandidata tragaju za konzistencijom. "Trebalo bi da se potrude da im profil na internetu bude konzistentan. Ako na primer imaju razne kvalifikacije, ili su radili u raznim firmama ili imaju različite profile na internetu, kao regruter ja ću se zapitati zašto je to tako. To podstiče sumnje", kaže Lejn. Ali regruteri takođe kažu da u nekim slučajevima puno i aktivno prisustvo na internetu može da pomogne mladima u karijeri. Na primer, za nekog ko želi da radi u marketingu, dobro poznavanje kanala za komunikaciju i marketinških metoda moglo bi da pokaže koliko dobro je kvalifikovan za taj posao.